El creolo xe na lengoa che la sa svilupà da un pidgin, che voria dir na lengoa che la sa formà da l’incontro de do o pi lengoe e che ga na gramatica propia. Co un pidgin diventa la lengoa mare de i nativi de na comunità se pol parlar de creolo. La parola "creolo" vien dal portoghexe e vol dir "crear" o "levar". Forse el se riferise a le comunità nove che se formava co le colonie in America Latina, comunità che le xera creà da i portoghexi e la zente local. I portoghexi e i spagnoli usava sta parola par distinguar la zente de origine eoropea ma che xera nata inte le colonie da i nobili che vegnea da la madre patria. El nome "creolo" gavea on signifegà negativo – zente de basa lega o de poco valor – on signifegà che l’è pasà come giudisio su le lengoe creole, considerà come lengoe de basa levadura o dialeti sensa valor. Ne i ultimi ani, i lengoisti ga scominsià a valutar le lengoe creole da on ponto de vista difarente. I creoli xe visti ancò come lengoe vere e propie, co la so storia e leteratura.